Aranzadiko bazkide 2006tik geroztik eta Historiaurreko Arkeologi Saileko kide aktiboa 2010tik. Magisteritzan Diplomatua (2004), Historiako Lizentzia (2008), Arkeologiako Masterra (2010) eta Nazioarteko Doktoretza (2013) Euskal Herriko Unibertsitatean. Nire tesiaren izenburua, “Hartzen ebaluazioa Kantauri aldeko ingurune karstikoetan. Goi Pleistozeno eta Holozenoko multzo paleontologiko eta arkeologikoen hausnarketa Tafonomikoa.”, (BAR international, 2016) lan honek balio izan du giza eta haragijaleen papera ezagutzeko historiaurreko aztarnategietan, bereziko arreta eginez hartzei.\n2013 eta 2016 bitartean doktorego osteko ikertzaile legez aritu da MONREPOS, Archaeological Research Centre and Museum for Human Behavioural Evolution”, Neuwied (Alemania) ikerketa zentroan. Leku ezagun honetan Schöningen izeneko nazioarteko ikerketa talde baten kide izan zen Schöningen (Alemania) izeneko aztarnategi baten ikerketa gauzatzeko, aztarnategi honek ezaguna da berton orain direla 300.000 urtetako egurrezko lantzak aurkitu baitziren.\nHortaz gain, Arabako Foru Aldundiarekin batera, lurraldeko hartzen aztarnak ikertu ditut (Munibe, 2015), Aloña Mendi Taldearekin batera Oñate eta Aralarreko hartzen aztarnak jaso eta ikertu ditut.\nEgun, saileko beste ikertzaileekin batera Lezetxiki harpeko hausnarketa arkeozoologiko eta tafonomikoa aurrera eramaten dut. 2017 geroztik Isturitz eta Oxocelhaya-ko (Donamartiri, Behe Nafarroa) harpeen eta Baionako Euskal Museoko animatzaile kulturala naiz haur zein helduen taldeen aurrean. Azkenik Historiaurreko fauna inguruan hitzaldiak, tailerrak eta erakusketak antolatzen ditut.


Bilbao Basketek Lietuvosi irabazi behar dio sailkatzeko aukerekin jarraitzeko | Bilbao Basket | EiTB\nBilbao Basketek Lietuvosi irabazi behar dio sailkatzeko aukerekin jarraitzeko\nBilbotarrek lituaniarren aurrean lortu zuten orain arte Europako txapelketan duen garaipen bakarra, eta geroztik aurrera lau porrot pilatu ditu jarraian.\nBilbao Basketek Alba Berlinen aurka galdu eta asko zaildu du bere sailkapena (86-94)\nBilbao Basketek Lokomotiven aurka galdu du, eta Eurokopa zaildu zaio\nBilbao Basketek Eurokopako bigarren porrota jaso du, Partizanen aurka\nRETAbet Bilbao Basketek irabazi egin behar du asteazken honetan Lietuvos Rytasen aurka jokatuko duen partida, Eurokopa txapelketako hurrengo fasera sailkatu ahal izateko aukerak bizirik mantentzeko. Norgehiagoka Bilbao Arenan (20:30ean) izango da, eta lehiak final itxura dauka beltzezko gizonentzat.\nBilbotarrek lituaniarren aurrean lortu zuten orain arte Europako txapelketan duen garaipen bakarra, eta geroztik aurrera lau porrot pilatu ditu jarraian, batez beste ia 95 puntu jasota, horietako hiru etxean. Horrek egoera zaildu die Carles Duranen jokalariei Top 16ra sailkatzeko.\nLituanian lortutako garaipenak (83-93) ilusioa piztu zuen Bilboko zaleen artean, joan zen urtean txapelketatik at oso arin geratu eta gero. Partida horretan sei jokalarik 10 puntu baino gehiago sartu zituzten, eta batez ere Dejan Todorovic (20 puntu, 7 errebote eta 26ko balorazioa) eta Mickell Gladness (12, 7 eta 18) nabarmendu ziren.\nBi garaipen dituen eta sailkapenean hirugarren doan Lietuvosi dagokionez, beltzezko gizona izandako Loukas Mavrokefalidis (15, 3 eta 18) ACBn aritutako Jimmy Baron (16, 6 eta 19) izan ziren jokalari azpimarragarrienak.\nMultzoko buruan Lokomotiv Kuban dago lau garaipenekin. ALBA Berlin bigarren doa, partida bat gutxiago irabazita. Hirugarren eta laugarren Lietuvos eta Limoges daude, bi garaipenekin berdinduta, eta sailkapeneko azken postuetan Bilbao Basket eta Partizan agertzen dira, norgehiagoka bakarra erdietsita.


kritiken hemeroteka » Azken nobela\nAzken nobela Castillo Suarez / Guaixe, 2002-05\nGiro higuingarrian murgilduta dagoen detektibea da Nick Belane. Pertsonaia patetikoa da, gonazalea, zikina eta kalamidade hutsa. Gauak taberna zokoetan mozkortzen igarotzen ditu eta egunak apostu egiten. Detektibe lanerako lau eskaera jaso ditu, lau kasu ditu argitzeko. Kasu horietan estralurtarrak eta heriotza nahasten dira.\nHeriotzak pisu handia du eleberri honetan. Kontuan izan behar da “Pulp” izan zela Charles Bukowkiren azken nobela, hura idatzi eta egun gutxira hil baitzen. Pulp ez da nobela beltz arrunta. Pulp nobela beltz baten parodia baino gehiago da. Pulpek heriotza dakar, errukirik gabeko heriotza.


NAFARROAK IBILALDI GIDATUEN. - Joyería Domentx\nNAFARROAK IBILALDI GIDATUEN.\nNafarroak ibilaldi gidatuen programa bat jarri du abian, Foru Erkidegoaren dibertsitatea erakusteko\nProiektuan ehun irtenaldi inguru bildu dira, 15 bidezidorretan, Donejakue Bidean eta mendiko hiru Ibilbide Handitan barrena egingo direnak maiatzetik urrira bitarte.\nJende guztiarentzako prestatu diren ibilbide horietan gutxi gorabehera 2.000 pertsona ibiliko direla espero da.\nNafarroako Gobernuko Turismo eta Merkataritza Zuzendaritza Nagusiak mendi-ibiliak bultzatu nahi ditu Foru Erkidegoan ibilbide gidatuen programa baten bitartez, Nafarroako natura-dibertsitatea erakusteko aukera emango duena maiatzaren 20tik urriaren 28ra bitarte.\nTurismo-produktu berriak ehun irtenaldi biltzen ditu, gutxi gorabehera, 15 bidezidorretan, Donejakue Bidean eta mendiko hiru Ibilbide Handitan (GR) barrena doazenak. Dinamizazio-plan hori egiteko, Turismo Zuzendaritzak elkarlanean jardun du Bideak Turismo Jardueren Enpresen Nafarroako Elkartearekin, ANARTU Turismoa Hartzeko Agentzien Nafarroako Elkartearekin (erregistratzeko izapideetan dago) eta Mendi eta Eskalada Kirolen Napar Federakundearekin.\nNafarroako mendi-ibilien eskaintza osatzen duten 30 bidezidorretatik 15 hautatu dira programa egiteko, eta bakoitzean ibilaldi gidatu bat eta jarduera osagarri bat egingo dira. Jende guztiarentzako aproposak dira, eta maiatzeko, ekaineko, iraileko eta urriko asteburu guztietan egingo dira, baita uztaileko eta abuztuko astearte, ostegun eta larunbatetan ere, goizeko orduetan, gutxi gorabehera 2 ordu eta 30 minututik 3 ordu eta 30 minutura bitarteko iraupenarekin. Pertsona bakoitzak 5 euro ordaindu beharko ditu ibilbide bakoitzeko.\nDonejakue Bidearen natura- eta kultura-aberastasunera hurbiltzeko aukera ere eskaintzen du planak, zazpi kilometrotik hamar kilometrora bitarteko hainbat ibilaldi labur eginez, Bideak Nafarroan gordetzen duen ondareari buruzko azalpen eta guzti. Irtenaldiak maiatzetik urrira bitarteko larunbatetan egingo dira, eta 12 euroko prezioa izango dute pertsona bakoitzeko, Iruñerako joan-etorriko autobus-garraio pribatua barne.\nAzkenik, hiru larunbaterako (ekainaren 17a, irailaren 16a eta urriaren 21a) hiru ibilaldi programatu dira Ibilbide Handietan barrena (GR11, GR12 eta GR20), Mendi eta Eskalada Kirolen Napar Federakundearekin elkarlanean. Zortzi kilometrotik 12 kilometrora bitarteko luzera dute ibilbideek, eta hiru ordutik lau ordura bitarteko iraupena. Iruñetik joan etorriko autobusa ere eskaintzen du zerbitzu horrek, eta pertsona bakoitzeko 12 euroko prezioa dauka.\nPrograma hori zabaltzeko, argibide-kartelak eta argibide-liburuxkak argitaratuko dira, eta turismo-bulego eta azoketan banatuko dira, baita Nafarroako Turismoaren web-orriaren eta haren publizitate-euskarri eta sare sozialen bitartez ere.\n2017-2025 Nafarroako Plan Estrategikoaren zirriborroaren barruan kokatzen den proiektu berri horren bitartez, besteak beste, bidezidor eta ibilbide historiko eta tradizionalen eskaintza indartu nahi da, baita naturaguneetan turismoa bultzatzea ere, haien ezaugarriak eta premiak errespetatuz. Zehazki, Nafarroako Lurralde Ondarean Oinarritutako eta Xede Merkatuetara Egokitutako Turismo Produktuak Sortzeko Programaren zati da ibilaldi gidatuen plana, eta programa horren helburua Nafarroako kulturan, ondarean eta naturan oinarritutako bidaia-proposamen berriak eratzea da.\nThis entry was posted by Camino in Gaur and tagged Paseos guiados por Navarra..


Eka. 18, 2013\nEgunero elikatu, eta zergatik elikatu, eta nola elikatu, eta jaten duguna non aurkitu eta nola ekoiztu, hori izan da beti gizakiaren funtzio nagusietako bat. Baina bizimodu modernoarekin, gauzak nabarmen aldatu dira.Baina ama lurrarekin dugun harremana berreskuratu, eta elikadura osasuntsuago batekin, pestizidarik eta ongarri kimikorik gabe hazitako produktuez elikatzea ahalbidetu ...\nGaurko Andreak Berdintasunaren Aldeko Elkarteak 5 urte betetzen ditu gaur, eta hori ospatzeko ekitaldia antolatu dute Irungo Nabartenea etxeko egoitzan. Arratsaldeko 19:00etan izango da, nahi duen orori irekita, eta bertara besteak bestea, Emakundeko egungo zuzendaria, Izaskun Landaida gomnbidatu dute. 2008an sortu zutenetik, Gaurko Andreak elkarteak emakume eta gizonezkoen berdintasuna ...\nEka. 17, 2013\nHendaiako ikatola berria eraikitzeko egitasmoa abiatzeko zenean suprefetak gutun bat igorri zuen, Falloux legea gogora ekarriz, eta diru publikoarekin eskola pribatuen lokala ezin zirela finantziatu oroituz. Paxkal Indo Seaskako lehendakaria.\nIrunabar, irungo bertsoaren bilguneak antoltuta, Bidasoako ikastolen II. Bertso eguna Irunen ospatu da asteburu hontan. Ikasturtean zehar, bertso ikastaroetan parte hartu duten Eguzkitza, Talaia eta Txingudi ikastetxeetako bertso eskoletako ikasleek ikasturteari amaiera emateko oholtza gainean ikusi ahal izan genituen.\nerlazionatua: Bertsokantauri 2013\n2012-05-31 - Zirrikituetatik\nHendaiako Herriko Kontseiluak apirilaren 23an hartu ikastola berria eraikitzeko deliberoa, legez kanpo dela erran du prefetak Falloux Legea dela medio. Diru publikoarekin eskola pribatuen lokala ezin direla finantziatu oroitu du, eta Herriko Kontseiluaren deliberoa baliogabetu egin du "hezkuntza kodearekin" ez duelako bat egiten. Seaska Ikastolen Federazioko presidentea den Paxkal Indok ...\nerlazionatua: Txingudi ikastolak 50 ta urte askotarako.\nZiburun ere Ikastola izango da\nEka. 15, 2013\nElkartasun kontzertua izango da larunbatean Irungo Lakaxita gaztetxean. Aitor Pérez eta Nevyanak, Aia haurraren jaiotzean izan dituzten zailtasunei aurre egiteko dirua biltzea izango du helburu. AIAROCK festibalean Apurturekin harremana izan duten hainbat taldek joko dute: Kasernarat hirukote akustikoa Irun eta Oreretatik, Arny et les Chachiz Baionatik, Fraktura Hendaiatik, Malos Tiempos ...\nerlazionatua: Burkina Fasoko emakume elbarrituen boteretze proiektu batetara bideratuko du Txingudi Vida GKEak aurtengo azoka solidarioan bildutako dirua\nGaixo mentalak ulertu, lagundu, zaindu eta ez baztertu\nARRAUNKETALaugarren izan da Hondarribia Bartzelonan jokatutako Euskadi Basque Country banderan. Bigarren txandako azkarrena izan da Ama Guadalupekoa eta 20:09ko denbora egin du, lehenengo txandako Kaikuren eta Orioren atzetik geldituz. Lehia estua izan dute berdeek Portugaleterekin. Jarrillera izan da hasieran erritmo azkarrena jarri duena, baina balizara iristean maniobra kaskarra ...\nerlazionatua: Hondarribiak eta Union Bk ez dute denboraldia nahi bezain ondo bukatu\nKiroletik saioa, 12-11-16\nEka. 14, 2013\n2010eko irailean Itxaso Lekuona Askapenako kidearen atxiloketa salatzeko manifestazioan gertatutakoen ondorioz izan ...\nerlazionatua: Hondarribia Marlaxka xake kluba\n2012-04-11 - Mundu Hotsak\nEka. 12, 2013\nSan Miguel Liga abiatuko da igandean\nARRAUNKETAIgandean abiatuko da aurtengo traineru denboraldia. San Miguel Ligako lehenengo jardunaldia jokatuko da Bartzelonan. Ondoren, beste hemezortzi estropada puntuagarri izango dira, irailaren 15a bitarte luzatuko baita Liga. Euskadi Basque Country bandera egongo da jokoan igandean eta estropadetaz gain asteburu osorako agenda antolatu da Bartzelonan, Eusko Jaurlaritzaren ekimenez. Asteartean egin ...\nerlazionatua: Helburua bete du Hondarribiak Bartzelonako estreinaldian\nHondarribiak eta Union Bk ez dute denboraldia nahi bezain ondo bukatu


Zumaia Flysch Trail – Page 4 – Mendi lasterketa – Carrera de montaña\nAlberto Zerain zenaren senideak, lagunak eta hainbat jarraitzaile bildu ziren atzo arratsaldean Maria eta Jose ikastetxean. Continue reading\nIgandean jokatuko da X. Flysch Trail mendi lasterketa. Aurtengo edizioak lau lasterketa izango ditu, eta, omendu nagusia iaz Nanga Parbat mendian zendu zen Alberto Zerain mendizale gasteiztarra izango da. Hain zuzen, egun berean beteko da bere heriotzaren lehen urtemuga. Continue reading\nSalomonek eta Zumaia Flysch Trailek Salomon Sense Ride zapatilak probatzera eta gozatzera gonbidatzen zaituzte. Zirkuitu berezi bat prestatu dugu Zumaia Flysch Trailaren ibilbidean. Itziarko santutegian egongo gara zuren zain, ekainaren 9an, 11:00etan. Continue reading\nAldaketak egin ditugu aurtengo Flsych Traileko zenbait lasterketen ordutegietan. Horrela gelditzen da aurtengo egitaraua: Continue reading\nDagoeneko eskura dauzkazue aurtengo araudia (euskaraz, gaztelaniaz, ingelesez eta frantsesez) eta lau ibilbideak. Continue reading\nHamargarren urteurrena beteko du lasterketak. Izena emateko epea maiatzaren 3an irekiko da. Nobedadeen artean, Euskal Herriko kadete mailako txapelketa. Continue reading\nFlysch Trailaren bederatzigarren aldiaren balorazio oso ona egin du talde antolatzaileak, eta datorrenerako –hamargarrena izango da–, lau helburu jarri ditu. Continue reading


Aixe aisialdia | Dindaia Fundazioa\nHasiera › Ikastetxeetako ekintzak ›\nAixe aisialdia proiektuaren helburu nagusia euskararen erabilpenean eragitea da, haurren artean euskarazko harremanak bultzatzea eta euskara bere arlo ludiko eta ez-formalean erabiltzea. Bide batez, haien zaletasunak kontuan hartuz bestelako helburuak lantzen dira: elkarlana, hezkidetza, bizikidetasuna…\nEskolaz kanpoko ekintzen eskaintza urtez urte berritzen joan gara, garrantzitsua iruditzen baitzaigu haurren zaletasunak aldatzen joaten diren heinean gu horietara moldatzea.\nAzken urte hauetan ere, badira hainbat baliabide eta programa abian jarri ditugunak, eskolaz kanpoko ekintzak kalitatezkoak izan daitezen: Xamarikoren proiektua, begiraleen formazioa, programazioak sortu, begiraleen koordinazioaz arduratzen diren “ ikastetxeetako arduradunak”, hiru hilabeteko boletinak...\nKalitatea da gure erronka nagusia, eta horretarako beharrezkoak diren neurriak sortu eta moldatzen ditugu. Horretara dago bideratuta ikasturte erdialdera pasatzen dugun inkesta.\nHau guztia guraso elkarteekin batera aurrera eramaten dugu. Horregatik bereziki aipatu nahi dugu guraso elkarteen inplikazioa eta musutruk egiten duten lana. Azken finean, gure proiektuaren arrakasta elkarlanean datza.


Alboka folk taldeak kontzertua emango du astelehenean Bilboko Arriagan\n16 de Otsaila de 2020\nPublicado 2020/1/19 14:27:35CET\nJUANTXO EGAÑA - Archivo\nBILBO, 19 Ene. (EUROPA PRESS) -\nAlboka folk taldeak kontzertua eskainiko du astelehenean, urtarrilaren 20an, Arriaga antzokiak eta Bilboko Udaleko Euskara Sailak sustatzen duten 'Literatura eta Musika Euskaraz' zikloan. Emanaldia antzokiko foyerrean izango da, eta bere 25. urteurrena ospatzeko bira bukatuko du horrela Alboka taldeak.\nTaldea boskote gisa agertuko da Arriagan, foyerrak ematen duen berotasunera eta gertutasunera egokitutako proposamenarekin. Errepertorioan, 'Lurra, ur, haize' azken diskoko abestiez gain, aspalditik zuzenean interpretatzen ez dituen aurreko lanetako melodiak ere eskainiko ditu boskoteak.\nAlan Griffin (alboka, txirulak eta muxukitarra) eta Joxan Goikoetxearekin (akordeoia) batera, ohiko musikariak arituko dira, hau da, Xabi San Sebastian ahotsean eta gitarrarekin, Juanjo Otxandorena bouzukiarekin eta Iosune Marin bigarren gitarrarekin eta mandolinarekin.\nAlboka folk taldea euskal folkaren talde sendoenetakoa eta esanguratsunetakoa da. Sortu zenetik abestiak egin ditu -abestutakoak eta musika tresnekin jotzekoak-, batzuk euskal erromantze tradizionaletan oinarrituta, eta beste batzuk asmatu berriak, baina beti ere musika herrikoiari leial izanda.\nKontzertua arratsaldeko 19:30ean hasiko da, eta sarrerak eskuraragarri daude www.teatroarriaga.eus web orrian, 946 850 850 telefonoan eta antzokiko leihatilan, aldez aurreko salmenta ordutegian, 15 euroko prezioan.\nInnovae enpresa gela abiatzeko hitzarmena sinatu dute EHUko Informatika Fakultateak eta Innovae enpresak\nBilboko Euskararen Etxeak ordutegi berria izango du, erabiltzaileen beharrizanetara hobetu egokitua\nKulturako eta sorkuntzako eragileentzako deialdiei buruzko jardunaldia antolatu du Topaketak programak, Gasteizen


David Cassuto arkitektoa Jerusalemgo alkateordeetako bat da, auzapez Likud-eko Ehud Olmert duen korporazioan. Jerusalem 2020 plan estrategikoaren arduradun gisa, hirigintza proiektu handien diseinatzaile nagusia da Cassuto. Florentzian jaio eta zazpi urterekin etorri zen Israelera, 1945ean.\nJerusalem Handiari zerutik egindako argazkia du Udaletxeko bere bulegoko mahaiaren atzeko horman, eta Israelgo banderatxoa mahai gainean. Arrano sudurra nabarmentzen zaio musu zurbilean, begi urdinen zubi. Kippa berdeak estaltzen dio buru soila.\nLau egun baino ez dira Mahane Yehudako atentatua gertatu zela.\nI.M.U: Nor da zure ustez Mahane Yehudako atentatuaren erantzule?\nDavid Cassuto: Ez dit axola Hamas edo Jihad izan den, kontua da hau lider palestinarren erantzukizuna dela eta euren gain hartu behar dutela indarkeria eragozteko ardura. Arafatek badaki ostiralero, meskitetan, imam arabiarrek terroristak akuilatzen dituztela, eta ez dute horren aurka ezer egiten. Arafat erantzule da meskitetan sartu, indarkeriaren alde otoitz egiten dutenak atxilotu eta kartzelan jartzen ez dituelako.\nI.M.U: Zer zentzu dauka hiri palestinarrak hainbeste egunetan itxita edukitzeak?\nD.C: Galdera erretorikoa da, badakizu zergatik. Terroristak infiltratzen ari dira gure lurretan eta hori eragotzi behar dugu. Nire ustez hermetikoki itxi behar ditugu gainera, ez orain arte bezala, alde guztietatik sartzen ari dira eta. Baimenik gabe gure lurraldean dagoen oro kartzelan sartu behar dugu, edo kanpora bota. Eta egiteko gauza gara.\nI.M.U: Negoziazioak etenda zeuden lehendik. Orain, atentatuarekin, are zailago izango da prozesuan aurrera egitea.\nD.C: Eraso terroristen erantzuleak gure esku jartzen dituztenean, Osloko akordioek agintzen duten bezala, orduan elkarrizketetara itzuliko gara. Guri gauzak egiteko eskatzen digute, baina ez dute eurei dagokiena betetzen. Gu amore ematen ari gara, lurrak ematen ari gara, gu suntsitzeko eraso gintuztenean menderatu genituen lurraldeak hain zuzen, eta beraiek ez dute euren zatia betetzen. Nire iritziz, batere elkarrizketarik ez, eta kontzesio bakar bat ere ez, Osloko akordioetan idatzita dagoena betetzen ez duten bitartean.\nI.M.U: Jerusalemgo Ras al-amud auzo arabiarrean urbanizazio judua eraikitzeko baimena eman du Udalak, baina Gobernua kontra agertu da.\nD.C: Udal garen neurrian gure betebeharra lurra prestatzea da, bikote gazteentzako etxeak eraiki daitezen. Etxebizitzak egin behar ditugu, arabiarrentzat eta juduentzat. Eta egiten ari gara, berdin arabiarrentzat eta juduentzat. Ras al-amud Olibondoen Mendiaren zati bat da, eta mendi horretan, musulmanak ez ezik, ortodoxo grekoak, katolikoak, armeniarrak... daude. Zergatik ez juduak? Juduentzat itxia den lurraldea da? Gaur egun onar dezakezu baten batek munduko zati batean sarrerarik ez izatea bere erlijioagatik? Ezta pentsatu ere! Juduen presentziak antagonismoa sortuko duela diote. Zer du txarra auzo judu bat izatea gizarte arabiar baten barruan? Edo auzo arabiar bat gizarte judu baten barruan? Zergatik ez? Ez dut ulertzen. Horrek esan nahi du ez dituztela asmo onak. Gerran segitzeko asmoa dute.\nI.M.U: Osloko akordioen arabera Jerusalemen estatusa aldatuko duen eraikuntzarik ezin dela egin argudiatzen dute palestinarrek.\nD.C: Osloko akordioetan argi eta garbi idatzita dagoenaren kontrakoa da argudio hori. Osloren arabera eraikitzen segi dezakegu, lehen bezala, Jerusalemen. Beraiek ere nahi duten guztia eraiki dezakete, baina Udalaren baimena behar dute horretarako. Eta baimenik gabe ari dira eraikitzen. Agintzen dizut suntsitu egingo ditugula baimenik gabe eraiki diren etxe guztiak. Baimena baduzu, eraiki dezakezu; bestela ez.\nI.M.U: Udalak Eki Jerusalemgo 300 etxe eraisteko asmoa duela irakurri dut.\nD.C: Dagoeneko baimenik gabe eraikitako 800 etxe topatu ditugu, eta erabakita dugu denak botatzea. Beraiek esaten ari zazkizue, kazetarioi, baimenik ez dutela jasotzen ahal. Faltsua da, gezurra erabat. Baimena eskatzen dutenen %99k eskuratzen dute.\nI.M.U: Esan dezakegu Udalak berdin tratatzen dituela arabiarrak eta juduak, eraikitzeko baimenei dagokienez?\nD.C: Erabat. Bai, noski. Ziur egon zaitezke.\nI.M.U: Nola doaz Har Homa asentamendu berriaren eraikuntza lanak?\nD.C: Azpiegiturak eraikitzen ari gara: kaleak, errepideak... Askoz pozikago izango nintzateke bizkorrago joango balira, baina horrelako lanak poliki egin behar dira, kalitatezko urbanizazioa egin nahi badugu.\nI.M.U: Nazio Batuen Erakundeak gaitzetsi egin ditu asentamendu berrirako lanak. Badirudi Nazio Batuen ebazpenek batere eraginik ez dutela Jerusalemgo Udalean.\nD.C: Batere ez. Ez dakite hemen zer gertatzen den. Gu gaitzetsi eta gaitzetsi ari dira, egiten duguna egiten dugula. Arnasa hartzen badugu, arnasa hartzen dugulako gaitzesten gaituzte Nazio Batuek. Guk badakigu lelokeriak direla.\nI.M.U: Nazio Batuetako idazkari nagusiaren txostenak dio Har Homa azken urratsa dela Jerusalem Zisjordaniatik isolatzeko.\nD.C: Guretzat garrantzitsua da Har Homa. Mapa honetan [Jerusalemenen planoa] erraz ikus dezakegu, Har Homan kokagune judua jarriz gero lerro bat osatzen dugula. Jerusalemek ahalik eta lurralde zabalena edukitzea lortu nahi dugu eta uste dut Har Homak pasagune bat emango digula Itsaso Hilerantz eta Jordan Ibarrerantz, zati hori beste herri batek ez duela moztuko ziurtatzeko. Gure interesa hori da, bai. Ez zaitut engainatuko. Gaur hori eraiki beharra dugu, negoziazioetan behin-betiko erabakietara heltzen garenean, zati hori Jerusalemgo lurraldea izan dadin; ziur izateko Jerusalem ez dutela zatituko.\nI.M.U: Demagun negoziazioek aurrera egiten dutela eta azken elkarrizketetan Jerusalemen behin-betiko estatusa zehazten dela. Nola irudikatzen duzu Jerusalem berria?\nD.C: Jerusalemek Israelgo Estatuaren eskuetan iraun behar du, zabalik hona etorri nahi duen jende guztiarentzat, juduentzat, musulmanentzat eta kristauentzat. Terrorismorik ez badago, hiria zabalik egongo da erlijio guztientzat, kultura guztientzat, baina Israelgo Estatuaren mende jarraituko duela ziurtatuz. Esango didazu: irekita dago baina Belengo urliari eta sandiari ez diozu sartzen uzten. Asmo onez datorrenean eta Jerusalementzat mehatxua ez denean, orduan sartuko da, baina asmo gaiztoz datozenak kanporatu egin behar dira eta sartzen utzi ez.\nI.M.U: Jerusalemgo erantzukizun politikoak komunitate palestinarrarekin partekatzeko batere aukerarik ez?\nD.C: Batere ez. Hiria hiri bezala administratu behar da, enpresa bat bailitzan. Bi patroi, bi agintari... ez luke funtzionatuko. Erantzule bat behar da, bakarra.\nI.M.U: Imajina dezakezu palestinar ordezkaritza Jerusalemerako zure irtenbide hau onartzen?\nD.C: Denbora beharko da. Ulertzen baldin badute nahikoa indartsu garela, orduan onartuko dute.\nFaisal Husseini Arafatek Jerusalemen duen gizona da. Legearen arabera Palestinako Agintaritzak ez du batere eskumenik Jerusalemgo kontuetan eta Husseini jerusalemdarra ez da Agintaritzako kide, baina modu ez ofizialean Arafaten Gobernuaren barruan Husseini da Jerusalemgo arazoetarako "ministro". Heider Abdul Shafi eta Hanan Ashrawirekin batera, ordezkaritza palestinarreko hirukote buruzagia osatu zuen Madrilgo eta Washingtongo konferentzietan.\nOspe handiko leinuko kide da Faisal: XIII. mendean Mekatik Jerusalemera etorri ziren Husseinitarrak. Luzaroan, belaunetik belaunera, Husseinitarra izan da Jerusalemgo alkatea eta muftia (buruzagi erlijiosoa). Faisalen aita, Abdul Qadir, 1936ko matxinada arabiarraren buruzagia izan zen eta, 1948an sionisten aurkako Kastelgo guduan hil zenean, erresistentzia arabiarreko buruzagietakoa zen.\nZortzi urte lehenago jaio zen Faisal Bagdaden, eta Kairon hazi. Erbestean sortu eta erbestean hezi. Ikasketak bukatu ondoan itzuli zen arbasoen etxera, Jerusalemera, orduan jordaniarren mende. Haritzetik ezpala, PAEren bulegoan aritu zen lanean etorri berritan eta, 1967ko gerraren ondoren —Israelek Jerusalem osoa mendean hartu zuelarik— klandestinitatean aritu zen erresistentziarako lanean. 1979an Ikasketa Arabiarren Zentroa sortu zuen, PAEren bulego ez-ofiziala askoren —Polizia israeldarra horien artean— ustez: hainbat aldiz atxilotu eta espetxeratu zuten orduan.\nGau eta egun soldadu israeldarren kontrol batek zaintzen duen Orient House du egoitza ofizial, Eki Jerusalemen.\nI.M.U: Zer esan dezakezu Mahane Yehudako atentatuari buruz?\nFaisal Husseini: Onartezina da erasoa, israeldarrek egin izan dituzten beste hainbat eraso bezala, hala nola Goldsteinen erasoa edo Estatu terrorismoa. Horiek denak ari gara gaitzesten erabat, palestinarrengandik etorri edo israeldarrengandik etorri. Israeldarrek atentatuaren ondorioz hartu dituzten neurriak uler ditzakegu lehen egunean, bigarren egunean, saiatzeko erantzulea aurkitzen, jendea baretzeko, babesteko ere bai... Baina palestinarren aurkako, Palestinako Agintaritzaren aurkako zigor honekin aurrera egitea ez dugu onartzen, ezin dugu onartu.\nI.M.U: Talde islamikoen eremu autonomoetako azpiegitura desegiteko ahalegin handiagoa eskatzen dio Israelek zuen Agintaritzari.\nF.H: Agintaritza ahal den guztia egiten ari da ekintza horiek geldiarazteko. Badakigu arazo honi aurre nola egin. Israel 30 urtez saiatu zen eta ez zuen lortu. Eta beraien politika ezartzea nahi dute, inora ez daraman politika. Jendea ez dugu atxilotuko bizarra duelako, meskitara joan delako edo, besterik gabe, bake prozesuaren aurka dagoelako. Gainera, nola geldiaraziko ditugu halako ekintzak israeldarrek egunero guk eraikitako etxeak suntsitzen badituzte? Palestinarrak Jerusalemdik botatzen badituzte? Urte hauetan guztietan jendea atxilotu dute, jendea hil dute... Zer ari dira egiten? Israelgo Gobernuak ez du interesik Osloko akordioetan, ez du interesik bakean. Asentamendu gehiago eraiki eta Jerusalemgo biztanleria palestinarra murriztea da beren nahia. Beren mezua zera da: hau da gure politika eta palestinarrok irentsi beharra duzue. Eta orain jazotzen ari dena jarrera horren ondorioa da. Terrorismorako girorik egokiena sortzen ari dira.\nI.M.U: Gudu berri baterako gertu egoteko ohartarazi die Arafatek palestinarrei.\nF.H: Netanyahuk egoera berria ezarri du, diru iturriak moztuz, hiriak bakartuz. Eta honi ezin diogu aurre egin besterik gabe, begira egonez. Ahaleginduko gara gure jabetzak defendatzen, gure eskubideak defendatzen: prest gaude israeldarrei aurre egiteko. Oso sinplea da: Netanyahuk giro berria behartu du eta, beraz, Arafat jendeari eskatzen ari zaio prest egoteko egoera berri honi aurre egiteko.\nI.M.U: Agintaritzaren orain arteko lanarekin palestinarrak gustura daudela uste duzu?\nF.H: Ez dut esango pozik gaudenik orain arte egindako guztiarekin. Baina egoera ez da egunkarietan agertzen den bezain txarra. Ez da hondamendia.\nI.M.U: Palestinarrak orain jasaten ari diren arazoen jatorria Osloko akordioak direla aipatu zidan Heider Abdul Shafik, zurekin batera ordezkaritza palestinarreko buruzagi Madrilgo eta Washingtongo konferentzietan.\nF.H: Arazoa ez da Oslo bera, Osloko akordioak ez betetzea baizik. Israel ipintzen ari den oztopoak dira arazo. Akordioak ez dira israeldarrak orain erakusten ari diren bezain txarrak.\nI.M.U: Israeldarrek, Har Homa edo Ras al-amud-i buruz hitz egitean, bikote gazteentzako urbanizazioak egitea bekatu ez dela argudiatzen dute.\nF.H: Eta gure bikote gazteak? Komunitate israeldarrak bikote gazteak ditu eta komunitate palestinarrak ez? Eta horiek dira juduentzako etxeak eraikitzeko leku bakarrak? Behar hutsean bizi diren auzo arabiarretan eraiki behar dituzte jende horrentzako etxe ederrak? Netanyahu jaunak edo Olmert jaunak (Jerusalemgo alkatea) pentsatzen badute eraiki dezaketela Eki Jerusalemen, onetsiko al dute Mendebaldeko Jerusalemen gure jabetzako diren lurretan palestinarrentzako auzoak eraikitzea? Ala eskubide guztiak israeldarrentzat diren eta palestinarrentzat eskubiderik ez dagoen lurraldean bizi gara? Bide honetan nahi dute bakea eraiki? Jarrera aldatzen ez badute, eta gu gizaki gisa tratatzen hasten ez badira, luzerako izango dira arazoak. Gu ez gara esklabuak, hori nahi badute ere. Gure seme-alabak duintasunean hazi nahi ditugu.\nI.M.U: Baimenik gabe eraikitako ehundaka etxe eraisteko asmoa du Jerusalemgo Udalak. Dagoeneko hasia da.\nF.H: Israeldarrek ez digute uzten eraikitzen, ez digute baimenik ematen, ezta gure lurretan eraikitzeko ere. Etxeak eraiki dituzte 150.000 israeldarrentzat Eki Jerusalemgo mugen barruan azken 30 urteotan. Ez dute ezer eraiki guretzat. Eta guk bikote gazteak ditugu, eta bikote gazteok haur txikiak dituzte, eta haur txikiek logelak behar dituzte. Eta ezin diegu logelarik eman. Beraz, Jerusalemgo mugetatik kanpo bizi beharrean daude jerusalemdar asko. Eta Jerusalemdik kanpo bizi bazara, israeldarrek esango dizute: "Hiritik alde egin duzunez, hirian egoteko eskubidea galdu duzu". Zer egin dezakete? Eraiki egingo dute, hemen bizitzeko eskubideari eutsi nahi diotelako. Uste dute presio hau eginez Jerusalemdik kanpora bidaliko gaituztela? Ez! Eutsi egingo diogu! Nahiago dugu hemen Jerusalemen bala israeldarrek hil gaitzaten, israeldarrek bidalita alde egitea baino.\nI.M.U: Noizko estatu palestinarra?\nF.H: Netanyahuk atzeratu dezake denboran estatu palestinarraren sortzea, behartu gaitzake prezio ekonomikoa ordaintzera, baina azkenean iritsiko da. Uste dut bost urteren buruan estatu palestinarra izango dugula.\nI.M.U: Nola irudikatzen duzu Jerusalem azken negoziazioen ondoren?\nF.H: Irtenbidea bi hiriburu izatea da, sarrera libreko hiri ireki batean. Bi hiriburu hiri batean.\nI.M.U: Israelek onartuko luke irtenbide hau?\nF.H: Ez dakit. Edo bide hau aukeratzen dute, elkarrekin bizi ahal izateko, elkarren pare, edo orain artekoari eusten diote, nagusiaren eta esklabuaren arteko erlazioan bizitzeari. Baina bigarren kasu honetan bi aldeok garesti ordainduko dugu.


EUSKADI.-Norbanakoen datu-fitxategian duten euskal enpresen %28,2ak hauen kaltea edota lapurreta sahiesteko ez dute mediorik\nEuskal Autonomia Erkidegoan norbanakoen datu-fitxategian duten euskal enpresen %28,2ak hauen kaltea edota lapurreta sahiesteko ez dutela mediorik edota neurririk hartzen ondorioztatu da EAEn segurtasun informatikaren inguruan eginiko inkesta batek emandako datuen arabera.\nInkesta honen emaitzak APD Zona Norte lantaldeak antolatutako mintegi batean azaldu dira eta Cumplimiento de la Legislación LOPD: aspectos técnicos, jurídicos y organitivos (LOPD Legegintzaren Betetzea: tekniko, zuzenbide eta antolaketa alderdiak) lelopean 50 enpresarik hartu dute parte.\nGaur ospatu den mintegi honetan azaldu da Datuen Babespeneko Lege Organikoak derrigortzen duela datu-base edo norberaren datuak dituen enpresa orok abian eduki behar dituela berauen isilpekotasuna bermatzeko neurriak. Hala ere, pymeen %80ak legedi hau ez dutela betetzen eta %75ak norberaren datuen gaur eguneko legegintza ez dutela onartzen adierazi da mintegian.\nInkestaren arabera, EAEn %52,7 lantaldek dute datu pertsonalen fitxategiren bat eta hauen %28,2ak ez die arreta askorik prestatzen. Honela, 2000-2002 urteen artean lantalde pribatuei 25 milioi euroko zigorrak ezarri zizkien Datuen Babespenerako Agentzia Espainiarrak.\nEsparru honetan indarrean dagoen legeak norbanakoen ohore eta intimitatea babesbeta eta bermatzea bilatzen du, eta batez ere teknologia berrien sektoreko lantaldeei zuzendua dago. Hauek izanik kalte edota lapurreta izateko aukera handiena dutenak, ezartzen diren zigorrak 600 eurotik 600.000 eurotara doaz, arau-hausteak arinak, larriak edo oso larriak kategoerietan sailkatuz.


Alain eta Lucibel: «Bertara iritsi ginenetik ez dugu bazterkeriarik sentitu» | BINKE Galdakaoko eta Usansoloko aldizkaria\nAlain eta Lucibel: «Bertara iritsi ginenetik ez dugu bazterkeriarik sentitu»\nAlain Bonet eta Lucibel Maria Natera, Venezuelatik etorriak\n«Bertara iritsi ginenetik ez dugu bazterkeriarik sentitu»\nTESTUA ETA ARGAZKIA: Beñat Armentia Arriandiaga\nJuan Bautista Uriarte kalean kokatuta dagoen Hiperoffice dendako langileak dira Alain Bonet (Caracas, 1961) Lucibel Maria Natera (Cantaura, 1976). Venezuelatik etorritako bikoteak orain urtebete ireki zuen denda, eta pozik daude Galdakaon.\nZerk ekarri zintuzten Galdakaora? Kasualitate hutsa izan zen. Egia da Alainen kasuan senide euskaldunak dituela, baina ez zen hain justu hori izan Galdakaon bukatzearen arrazoia. Alabak hazteko hormonak behar zituen, eta horrek eragin zuen Venezuela utzi eta Europara alde egin behar izatea. Zaldibarren izan genuen lehen geltokia. Hona iritsi eta gutxira hasi ginen txikia matrikulatu nahian, eta euskara hutsez izango ez zen hezkuntza eredu batekin hastea erabaki genuen. Azkenean, Colegio Vizcaya hautatu genuen, eta erabilgarri zuten geltoki bakarra Galdakaokoa zuten. Eta, hala, horrek eragin zuen bigarren geltokia eta egungo bizitokia Galdakao izatea.\nZerk harritu zintuzten gehien hona iristean? Jendearen eskuzabaltasunak. Hona iritsi ginenetik ez dugu bazterkeriarik, desberdintasunik edo parekorik sentitu jendearen aldetik, zinez gaude eskertuta horrekin. Jende asko ezagutu dugu urte hauetan: ez xenofobiarik, ez diskriminaziorik, ez ezer. Alabak ere erraz egokitu ziren hona iritsi eta gutxira. Esker oneko jendea aurki daiteke herri honetan.\nZer du Galdakaok, zuen herriek ez dutenik? Denetarik. Ura, argia, osasuna,… han ez dugu halakorik. Venezuelako osasun zerbitzu publikoa ez da nahikoa norberaren osasun mesedeak asetzeko, eta nahitaezkoa izaten dugu aseguru pribatu bat egitea gure hobe beharrez. Dekadentzian dago sistema publikoa bertan, eta ohikoa da bata besteari ura, janaria edo argindarra eskatzea.\nEta alderantziz, zer ez duzue aurkitu hemen han zenutenik? Bizitza beste erritmo batean mugitzen da. Lasaitasuna aurki daiteke hemen: tabernara joan eta pote bat hartu, nork esango zigun halakorik? Dena doa presaka han, eta AEB horren gertu izateak modelo konkretu bat inposatzea ere dakar. Multinazionalak, frankiziak, edo sareak, gero eta gutxiago dira han komertzio txikiak. Zer izango da etorkizuna, bada, halakorik gabe? Beldurgarria da.\nSaltoki bat ireki zenuten herrian orain urte bete. Zer moduz lehen urte hau? Ezin gara eskertuago egon. Era berean beharrezkoa dela uste dugu «herri gisa» jardutea, eta Galdakaon aurki daitezkeen komertzioak elkarlanean aritzea. Nik gaur elektronikako dendan zerbait erosiko dut, bihar agian okina etorriko zait dendara, eta elektronikakoak berriz ogia erosiko du, gurbil bat, finean. Bono dendak, pintxo lehiaketak, eta beste hainbat. Beharrezkoak dira hauek herriko kontsumoa sustatzeko.\nZarataK: «Taldea, bere osotasunean, galdakoztarra da»\nPirinioetako Bidean Laina mendia argiztatuko dute Galdakaok eta Usansolok


PSE EUSKADI: Dokumentuak: OSOKO ZUZENKETA hau aurkezten diote legez besteko proposamenari, Euskal Diasporaren Eguna izendatzearen inguruan. Horretarako, indarrean dagoen Erregelamenduaz baliatu dira. [11\_11\_02\_01\_0292]\nOSOKO ZUZENKETA hau aurkezten diote legez besteko proposamenari, Euskal Diasporaren Eguna izendatzearen inguruan. Horretarako, indarrean dagoen Erregelamenduaz baliatu dira. [11\_11\_02\_01\_0292]\nBehean sinatzen duten legebiltzar-taldeek honako OSOKO ZUZENKETA hau aurkezten diote legez besteko proposamenari, Euskal Diasporaren Eguna izendatzearen inguruan. Horretarako, indarrean dagoen Erregelamenduaz baliatu dira. [11\_11\_02\_01\_0292]\nEusko Legebiltzarrak modu positiboan baloratzen du “Euskal Diasporaren Eguna” ospatzeko data aukeratzeko Eusko Jaurlaritzak abian jarritako kontsultarako ekimena. Halaber, modu positiboan baloratzen du Euskaditik kanpo bizi diren eta euskal komunitatea osatzen duten pertsona guztiei zein euskal gizarteari gogoeta prozesuan parte hartzeko aukera eman izana.


Bere balentria eta bere zuhurtasunagatik kortsariotzat famatu zen. Pentsalari askea eta azken euskal herritar esploratzaile handia zen; askotan harrapatu zuten, eta askotan ihes egin zuen kartzelatik. Almirantez, jeneralez edo erromesez mozorrotuta, bere kartzelariei ziria sartzen zien. 1812an, haren buruak 500 ginea balio zuen, dirutza handia garai hartan. Izan ere, Baionako kartzelari erasota, lau preso askatu zituen.\nPelloten itsasontzi ospetsuenak Deux-Amis eta Le Général Augereau izenekoak izan ziren. Napoleonek Frantziako armadan sartzea eskatu zion, eta Pellotek ezetz erantzun. Hala ere, Frantziako Ohorezko Legioko kide izendatu zuten. Ixtebe Pelloten izen-abizen bereko pertsona bat -senidea, seguruaski- Hendaiako auzapez izan zen 1815etik 1826ra, Christian Maillebieu historialariak frogatu duenez. Kortsario izandakoaren kasuan, Hendaian hil zen 1856. urtean, Frantziak kortsarioen gudak amaitu zuen urte berean.\nBeltzenia karrikak Pelloten omenezko hilarria du, eta urtero urtarrilean Hendaiak bere patroi San Bizente (Bixintxo) omentzen duenean, umeak kortsario mozorrotuta doaz herriko kaleetan, Ixtebe Pelloten itzulera omentzeko. Halaber, Bilboko konpartsa den Algarak ikur nagusitzat hartu du euskal herritar kortsario hura, Ruper Ordorikaren abesti baten hitzak beren goiburutzat hartuta: «Biba Pellot, biba festa!». Asisko Urmeneta iruindar marrazkilariak komiki tira batzuk egin zituen duela urte batzuk deiadar horrekin, Ixtebe Pellot oinarri zuela, Argia aldizkarirako.\nISNI: 0000 0003 5699 4131\nBNF: 150934205 (data)\nOrriaren azken aldaketa: 23 otsaila 2019, 14:50.


Gure etxea ez da baserri izugarri horietakoa, baina kale etxe baten aldean handia. Urritik apirilera arteko sualdia izaten du gure ekonomikak, janaria bezala etxea ere berotzeko. Eta hogei bat estereo edo metro kubo egur erretzen du. Egurra norteko haritz (Quercus rubra) edota pago (Fagus sylvatica) adakia izan ohi da. Mota horretako egur estereo batek sei-zazpi bat litro errauts ematen du. 130 bat litro errauts su sasoiero. Errauts mordoa, eta erabilera eman behar.\nGoazen sukaldera. Egur errautsa orantza gisa erabili izan da, gaileta eta antzekoen altxagarri. Ezkurrak jan nahi badituzu, aurrez taninoa erauzi behar zaie, eta errautsak lan hori errazten du. Likenari hagina sartu nahi badiozu, errauts uretan beratzea komeni da, Islandian egiten duten eran. Garbitasunerako laguntzaile ederra da. Harrikoa egiterakoan koipe arrastoak kenduko dituen xaboi kozkorra egiten da errautsarekin. Berarekin lixiba ere egiten da gobada egiteko; baita, iragazi eta uretan nahastuta, orbanak kentzeko ere. Errauts hutsa sukalde bazterretan jarrita ez omen da labezomorrorik hurbiltzen. Arin-arin errautseztatutako arropa ez omen du sitsak jotzen. Animalion arkakusoak ere berdin. Usainak eta hezetasuna bereganatzen ditu, hozkailuan, gela heze batean eta abar; jarri ontzi batean errautsa, hobe ikatz puxkak baditu.\nBotikinaren inguruan, azalean emanda zauriak sendatzen laguntzen du, antiseptikoa omen. Garai batean tatuaje gisara azalpean sartzen omen zuten egur errautsa. Hala baieztatu dute Suitzako Alpeetan aurkitutako duela 3.300 urte bizi zen Ötziren gorputzean; agi danean zauriak eta lesioak antzematen zaizkion tokietan ditu tatuaje bereziok.\nEtxe bueltan elurra urtzeko ona da, baina kontuz gero, oinetakoetan ez eraman etxe barrura. Gure ekonomikak suaren parean beirazko atea du: hura garbitzeko ur pixka batekin egindako errauts orea ezin hobea da. Antzera garbitzen omen da zilarra ere; horretan ni ez naiz saiatu.\nHoriek denak egin eta oraindik sasoi honetako egur errautsaren laurdena ere ez dut baliatu...


Opiazeoen erabilerari buruzko ikastaroa Interneten Lehen Arretako medikuentzat\nMedical Education Agency-k antolatutako ikastaroa dohainik da sendagileentzat eta 4,9 kreditu ditu\nAzaroak batean hasi eta maiatzak 30ean amaituko da oinazeari aurre nola egin eta nola tratatu helburua duen ikastaroa. Mina handia edo oso handia denean opioz egindako analgesikoak oso eraginkorrak izan arren, Espainian medikuakoso gutxitan agintzen ditu era honetako botikak. Izan ere, “Pain in Europe” ikerketaren arabera, %1ean bakarrik agintzen dira botika hauek.\nInterneten bidez egingo den ikastaro honek aldiz, opiazeoak nola erabili, zein gaixoei agindu, albo-ondorioak nola gobernatu, eta abar aztertuko da. Analgesian oinarrizko farmakologia zein den; mina edo oinazea nola ebaluatu; min mota ezberdinak (gihar eta hezurduretakoa, minbiziak erangindakoak…) eta abar aztertuko da hiru modulutan.\nIkastaroa Emilio Blanco doktoreak koordinatzen du eta berekin batera Concepción Pérez, Madrileko La Princesa ospitaleko Oinaze unitateko burua, eta Feliciano Sánchez, AECC elkarteko zainketa aringarrietako unitateko medikua, arituko dira. Informazio gehiago lortzeko eta izen emateko: www.opioideshoy.com


Iban Arantzabalen hitzaldiye - XGren bloga\nGure Web 2.0 ikasgaiko irakasle den Joxe Arantzabalek, Iban Arantzabal gerturatu zuen HUHEZI ra Hitzaldi bat emateko helburuarekin. Kuriosoa eh?\nIban Arantzabal aurkeztuz hasiko naiz. 31 urteko elgetar honek, Goiena.net eta Sustatu.com webguneetan editore lanak burutu zituen, eta gaur egun, Arrasate Irratiko telematika zuzendari lanetan dihardu. Nahiz eta bere kurrikulumean ez agertu, Danbaka lehiaketan ere murgilduta dabil.\nHitzaldiaren lehen urratsetan editore lanaren nondik norakoak azaldu zituen. Jarraian, Gaur egungo komunikazio merkatuko eskariak espezifikatu zizkigun. Ibanen esanetan, ikus-entzunekoa kazetaritzari gailendu zaio, gaur egungo kontsumitzaileari komunikazioa azkar eta era ulerkor batean jasotzea komeni baitzaio, bizi-erritmo estresakor honen erruz. Beraz, komunikaziuo enpresek ez dute gai bati buruz asko dakien pertsona bat topatzen, gauza bat era askotan esan dezakeena baizik.\nHitzaldia gure ikasgaiekin eta etorkizun laborali begira, oso interesgarria eta aberasgarria iruditu zitzaidan.\nBesterik gabe, ondo ibili!!\nIban Arantzabal 2006-11-16 18:59 #1\nPozten naiz interesgarria iruditu bazitzaizun. Erretratu hori ere hor dago sarean... Polita da, Alemania aldean ateratakoa kuadrilako bidaia batean. Horretarako ere balio dute blogek, flickr-ek... Portzierto, Flickr fenomenoa da kuadrillakoekin argazkiak trukatzeko. Probatu, probatu. <br />\nTxo 2006-11-16 20:54 #2\nOso aberats garria izan zela! Ez dakit nik hitzaldi berean egon ginen


2017ko urria: azken ostirala Sopelan\nKategoria gurasoa: Sopela\tKategoria: Anti-errepresiboa\tNoiz sortua: Ostirala, 27 Urria 2017\tArgitaratua: Ostirala, 27 Urria 2017\nHile bakoitzeko azken ostiralean egiten den bezalaxe, gaur, hilak 27, elkarretaratzea egingo da Sopelan, herriko presoak eta iheslariak herriratzeko asmoz.\nHitzordua zortzietan izango da udaletxeko plazan: KALEAK, ETA TABERNAK HUTSIK, PLAZA BETE! Goiburupean. Oraingo honetan preso guztien egoeraz gain Ibon Iparagirrek pairatzen duen egoera latza eta bortitzaz hausnarketa egingo da.\nMendekuan eta gorrotoan oinarritzen den Espainiako espetxe politikaren arduradunek prest agertu dira gaixo dauden euskal preso politikoen egoera muturreraino eramateko eta horren adibide argia, Ibon Iparragirre preso ondarrutarrak pairatzen ari duena. Bi aste igaro dira Ibon Iparragirreren egoera muturrekoa dela jakin genuenetik. Joan zen irailean egindako azken analitikaren arabera, 20 defentsa baino ez dituela jakinarazten du. Pertsona heldu osasuntsu batek 723 eta 1.124 artean izaten ditu defentsak. JARRAITZEKO IRAKURTZEN: SAKATU GEHIAGO IRAKURRI\nJoan zen uztailean baieztatu zuen Espainiako Auzitegi Nazionaleko forenseak C3 fasean dagoela Ibonek pairatzen duen HIESA, gaixotasunaren azken fasea hain zuzen ere. Bai espainiar Kode Penalak zein Espetxe Arautegiak aurreikusten dituzte hainbat artikulu Ibon eta gaixo larri eta sendaezinak dituzten gainontzeko presoen egoera krudelari amaiera emateko.\nEspetxe-Zaintzako epaileari Iboni dagokion 104.4 artikulua edo espetxe arauaren 91.3 artikulua aplikatzea eskatu zioten abokatuek, baina berriro ere Alcala-Mecoko zuzendariordearen esku geratu da artikulu hoien aplikazioa, Espetxe-Zaintzako epaileak berari bideratzea erabaki duelako. Gogora ekarri nahi dugu tarte krudel honetan Ibon Iparragirrek infekzio bat hartzearen arriskua oso handia dela eta edozein infekzioak heriotzara eramateko arriskua luke.\nIparragirrek pairatzen duen gaitza baldintza duinetan tratatzeko bere askatasuna atzeratzea, gaixo larri dauden dauden euskal presoen egoera muturreraino eramateko 2017ko otsaileko espetxe instrukzioak esaten duen moduan erantzuten dio nabarmenki. Eta horren aurrean, salbuezpeneko legeria desblokeatzeko, badugu zer eginik. Euskal Herriko herritarren gehiengo handi batek euskal presoak Euskal Heriraratzea eta gaixo dauden presoen askatasuna exigitzen du. Giza eskubideak errespetatzea eskatzen dugu berriro ere pertsona orok dituzten eskubideak errespetatuak izatea guztiz onartezina delako horren kontrako jarrera mantentzea\nEgoera honen aurrean, Ibonen askatasuna gauzatzea exigitzen dugu eta bide batez dei egiten diogu berriro ere instituzioei zein eragile politiko, sindikal eta sozialei, gaixo dauden presoak eta kasu honetan Ibon Iparragirrek pairatzen duen muturreko egoera salatzeko eta bere askatasuna lortzeko haien esku dagoen guztia egiteko.\nEtxean eta bizirik nahi dutugu Ibon eta beste guztiak!


SUB23ko ESPAINIAKO TXAPELKETA – OTSAILAK 19,20 – Ostadar SKT\nDatorren asteburuan Salamancan, pista estaliko SUB23ko Espainiako atletismo-txapelketa egingo da. Txapelketa horretan, Naroa Furundarena Urkola arituko da luzera-jauziko eta jauzi hirukoitzeko probetan. Txapelketa horretara marka hauekin joango da: 12,42m hirukoitzean, eta 5,92 m luzeran. Bi probetan, Maria Vicente ( Tokion ) eta Tessy Ebossele ( Sub20ko Munduko Txapelketan domina lortu zuen) maila handiko atletekin lehiatuko da.\nProbak RFEAren esteka bidez ikus daitezke.


Xabier Arakistainek Gure Artea saria eskuratu du — Gaztezulo\nXabier Arakistainek Gure Artea saria eskuratu du\nXabier Arakistainek Gure Artea saria eskuratu du Egindako agente lana aitortu diote komisarioari; harekin batera, Miren Arenzanari ibilbide artistikoaren saria eta Sahatsa Jauregiri sorkuntza eremukoa emango diote. https://www.gaztezulo.eus/albisteak/xabier-arakistainek-gure-artea-saria-eskuratu-du https://www.gaztezulo.eus/albisteak/xabier-arakistainek-gure-artea-saria-eskuratu-du/@@download/image/ac4dbf1c-e3f6-4dcb-95c5-36183902500d.jpeg\nAne Urrutikoetxea @aneurruti / Argazkia: Galder Izagirre @diapositivisme_studio\nEgindako agente lana aitortu diote komisarioari; harekin batera, Miren Arenzanari ibilbide artistikoaren saria eta Sahatsa Jauregiri sorkuntza eremukoa emango diote.\nEbatzi dituzte aurtengo Gure Artea sariak, eta arte plastiko eta ikusizko arloan agenteek egindako lana aitortzeko saria jasoko du Xabier Arakistainek. Hain zuzen GAZTEZULOko protagonista izan zen 124. zenbakian. Harekin batera, ibilbide artistikoa saritzen duen modalitatean, Miren Arenzana Letamendik jasoko du Gure Artea saria, eta sorkuntza lana aitortzeko saria Sahatsa Jauregi Azkaraterentzat izango da. Bakoitzak 18.000 euro jasoko ditu sari gisa.\nEpaimahaikideen esanetan, hiruak dira maila berekoak, eta bakoitzak eremu bati egiten dio aitortza. Hala, hiru sarituek genero ikuspegia lantzeko egin duten ibilera azpimarratu dute. Saria emateko ekitaldi ofiziala irailaren 17an egingo dute, Gasteizko Artium museoan.\nSaridunak astelehenean ezagutarazi zituzten, Bilboko Arte Ederren museoan; bertan, Gure Artea sarien xede nagusia. Araba, Bizkai eta Gipuzkoako sortzaileak eta haien lana lehen planora ekartzea dela adierazi zuen Bingen Zupiria Eusko Jaurlaritzako Kultura sailburuak. Fernando Golvanok, Beatriz Herraezek, Gema Intxaustik, Iñaki Grazeneak eta Maite Martinez de Arenazak osatu dute aurtengo epaimahaia.\nHain zuzen, Arakisek genero ikuspegian egin duen lana nabarmendu du Golvanok. «Emakume eta gizon artistak berdintasunez tratatzea eta arte ofizialaren historiografiaren kanonak berriz aztertzea bultzatu du». Bilbo Arte eta Gasteizko Montehermoso kulturguneko programatzailea izandakoa da, eta kudeaketa ereduan feminismoa txertatu izana azpimarratu dute, besteak beste.


#BlackLivesMatter - '' Aniztasunean batua 'esaten dugu, beraz, hitz egin dezagun' - EBko berriemailea\nEurodiputatuek George Floyden heriotzaren ondorengo arrazakeriaren aurkako protesten inguruko eztabaidarekin hasi dute aste honetako osoko bilkura. Bere heriotzak, horrelako beste kasu batzuekin batera, arrazakeriaren eta poliziaren basakeriaren aurkako manifestazioak eta protestak piztu ditu AEB osoan, baita mundu osokoak ere. Beltzek parlamentuan ordezkaritza txikia duten arren, eztabaidan euren esperientziaren bat kontatu zuten hiru emakume beltzak bildu ziren. Pierrette Herzberger-Fofana eurodiputatuak (DE, Green) esan du arrazakeria sistemikoa dagoela, eta esan du ez zela poliziaren prestakuntza kontua soilik, ondorioak izan behar direla. Mediterraneoan hiltzen ari diren beltz horiek ere "garrantzia duten bizitza beltzak" direla esan du. Monica Semedo europarlamentariak (LU, Renew) esan du kolorea ez dela soilik ikusezina eta aireportuetan bereizkeria jasan duela eta neo-naziek inguratuta egon dela. Bere esanetan, Kontseiluak diskriminazioaren aurkako zuzentaraua desblokeatu behar du. Samira Rafaela europarlamentariak (NL, Renew) esan du diskriminazioaren, injustizia sistemikoen eta arrazakeria instituzionalaren aurka dagoen edonorekin egon dela. Jendeak ekintzak eskatzen zituela esan zuen eta bere arbasoek gizartea orain ikusiko ote zuten galdetu zion, benetako berdintasuna ikusiko al zuten?


Stock aldagaiak eta fluxu aldagaiak – Gizapedia\nStock aldagaiak eta fluxu aldagaiak\nStock aldagaiak une zehatz bati buruzko aldagaiak dira, une jakin batean neurtzen direnak; hala nola, biztanleria edo automobil parkearen tamaina (2018ko abenduaren 31n, adibidez). Fluxu aldagaiak berriz, epe jakin bati buruzkoak dira, epe batean jasotzen direnak; hala nola, jaiotza kopurua edo Barne Produktu Gordina (2018 urtean, adibidez). Bereizketa bereziki garrantzitsua ekonomia arloan.\nZirkunstantziak eta zirkunstantziala\nZirkunstantzia (latinezko circumstantia hitzetik, esanahi berdinarekin, etimologiaz "zutik iraun inguru osoan") norbaitek edo zerbaitek une jakin batean duen egoera edo ezaugarri berezia da, gehienbat egoera edo ezaugarri hori…\nAntropikoa eta antropogenikoa\nAntropiko eta antropogeniko izenondoek (antzinako grezierazko ἀνθρωπικός, anthrōpikós, hitzetik; euskaraz 'giza') gizakiak sortu edo eragindakoari egiten diote erreferentzia. Adibidez, klima aldaketa antropikoa eta lurzoruen higadura antropikoa edo antropogenikoa, gizakiak…


Intxaurrondo Hegoa | Intxaurrondo Hegoa ikastetxea\nIntxaurrondo Hegoa ikastetxea Donostiako izen bereko auzoan kokatuta dago.\nHaur eta Lehen Hezkuntzako ikasketa mailak eskaintzen ditugu, hau da, 2 eta 12 urte bitarteko haurrak eskolaratzen dira.\nGure eskolak D ereduan irakasten du, euskara dela medio, alegia. Ingelesa 4 urteetatik eta gaztelera lehen hezkuntzatik sartzen ditugu.\nGeure metodologiaren ardatz nagusia proiektuen bidezko lana da. Arloak gai komun baten inguruan lantzen dira, nagusiki. Gure helburua ikasleek modu esanguratsu eta testuinguruan kokatutako batean ikastea da.\nEskola integratzailea gara, aniztasunaren trataeran eta ikasle guztien heziketa-beharretan saiatua.\nIntxaurrondo Hegoa ikastetxearen egitasmoa, honako printzipio hauetan oinarritzen da: Publikoa, euskalduna, eleanitza, inklusiboa, baloreak bultzatzen dituena, akonfesionala, norbanakoaren ikuspegi integral batetik ikaslea bere aprendizaiaren protagonista dela ulertzen duena eta berritzailea.


[IRITZIA] “Venezuelan gertatzen ari denaren aurreko gogoetak” | LAB SINDIKATUA\nNazioartea Idazkaritza Elkartasuna “Venezuelan gertatzen ari denaren aurreko gogoetak”\n[IRITZIA] “Venezuelan gertatzen ari denaren aurreko gogoetak”\nKoldo Saenzek (LAB), Laura Gonzalez de Txabarrik (ELA), Oskar Arenasek (CCOO), Felix Irizarrek (ESK) eta Marije Etxebarriak (Steilas) iritzi artikulu bat idatzi dute Venezuelako egoerari buruz.\nHego Amerikan garai gogorrak bizi direla inork ezin du uka; kontinenteko bakea eta bizikidetza etengabeko gerra hotsek mehatxatzen dute. Balizko giza hondamendia hain da handia, ezen idatzi hau sinatzen dugunok bakearen, elkarrizketaren eta Venezuelaren burujabetze nazionalaren defentsaren aldeko mezu hau helarazi nahi baitiogu euskal gizarteari, interbentzio militarraren eta beraz balizko gerra baten aurkako ahotsa altxatzeko.\nZiurrenik ez dugu ezer berririk esango Venezuela Estatu Batuen inperialismoaren etengabeko erasoak pairatzen ari dela esaten badugu. Etengabeko eraso honen helburua prozesu bolivartarra indargabetzea eta suntsitzea da, bertan Estatu Batuen interesei men egingo dien gobernu bat ezartzeko, Venezuelak dituen aberastasun natural izugarriak kontrolatzen lagunduko diena.\n1998ko abenduaren 6ko Hugo Chavezen garaipenak kontinentean paradigma aldaketa bat suposatu zuen. Inperioaren atzeko partea izateari utzi nahi zion kontinente batean aldaketa, eta askatasun prozesu bati ekin zitzaion, pertsonen ongizatea eta garapena oligarkien interes sozioekonomikoen gainetik jarriko zituzten prozesuak eraikitzeko lehen pausoak emanez. Mar de Platan 2005eko azaroan ospaturiko IV. Ameriketako Goi Bileran, Venezuela, Brasil, eta Uruguaiko gobernuek polo berri bat marraztu zuten, eta horrek Washingtonen alarma gorri guztiak piztu zituen.\nGaur egun, Hego Amerikan egoera oso bestelakoa bizi da. Brasil eta Argentina bezalako gobernu aurrerakoi batzuk erori ziren, eta eskuineko gobernu atzerakoi eta kasu batzuetan faxistak ere boterera iritsi dira. Dinamika eta politikei 180 graduko norabide aldaketa eman nahi diete. Aurreko hedapen eta ofentsiba faseko prozesu askatzaile eta aurrerakoiek eraso neoliberal honen aurkako erresistentzia fase berri bati egin diote tokia. Ofentsibaren tamaina ikusirik, neurri batean erasoari aurre egitea irabazteko modu bat dela esan daiteke.\nEstatu kolpe eta diktadura militarretatik kolpe leun bezala deitu genitzakeen ezegonkortze estrategia eta ekimen judizialetara pasatu gara, Brasilen Dilma Rousseffen kontrako impeachment-arekin eta ondorengo Lula Da Silvaren espetxeratzearekin ikusi zen bezala.\nVenezuelak ikaragarrizko natura aberastasunak ditu, eta horregatik, kosta ahala kosta, Estatu Batuek kontrolpean eduki nahi dituzte. Gasa, koltana eta, batez ere, petrolioa dira natura aberastasun garrantzitsuenak; Saudi Arabiako erreserbak baino handiagoak dira, adibidez. Ipar Amerikako inperioak aski ongi daki, Venezuelak zelako pisua duen erregioan eta batez ere Alba blokean, eta horregatik, Nicolas Maduroren gobernua eta Venezuelako herria itotzeko eskura dituen arma guztiak aktibatu ditu.\n«Guarinbekin» eta kale istiluekin hasi zen ezegonkortze estrategia honek komunikabide garrantzitsuen laguntza osoa izan zuen fake news edo notizia faltsuak eraikitzeko eta chavismoa egiteko istilu eta egoeraren errudun. Estrategia horrek Venezuelaren kontrako zigor ekonomikoekin, sabotaje elektronikoekin eta, batez ere, Juan Guaido Venezuelako presidente zilegiaren auto-proklamazioarekin jarraitu zuen. Horrek, segituan, Estatu Batuen eta bere aliatuen, eta Europar Batasuneko 28 estatutik 15en aitortza izan zuen.\nVenezuela ekonomikoki eta politikoki bakartzeko estrategiak, ordea, ez ditu espero zituzten fruituak eman, eta horregatik oposizioak egoera gogortzea erabaki du, Gobernuaren kontrako estatu kolpearekin ikusi den bezala. Oposizioak Maduroren gobernua bukatu nahi du kosta ahala kosta, eta horretarako tresna guztiak erabiltzeko prest dago estatu kolpea barne. Inperialismoarentzat gobernu hau botatzeko nahia Venezuela eta kontinente osoko bakearen gainetik dago.\nEgoera honen aurrean, Euskal Herriko eragile politiko, sozial eta sindikalek kanpo esku-hartzearen eta balizko interbentzio militar baten kontrako adierazpen publiko bat atera genuen. Sinatzaileok blokeoaren gogortzea eta gure ustez ematen ari zen gerra hotsen indartzea salatzen genuen.\nGarrantzitsua iruditzen zaigu hain zaila den egoera honetan Venezuelaren, bere gobernuaren eta bere instituzioen burujabetza nazionalaren defentsa egitea eta hainbat alditan Venezuelako herriak adierazitako borondate demokratikoaren defentsa Euskal Herrian egitea. Mexiko, Uruguai, Bolivia eta Karibeko 14 herrialdek elkarrizketa eta bakearen alde eginiko saiakera indartzea bereziki garrantzitsua iruditzen zaigu.\nHego Amerikan eta munduan bakea helburu duen elkarrizketa eta negoziazio saiakera babestu egiten ditu Euskal Herriko mugimendu sindikalak, eta balizko kanpo esku-hartze militarra ekidin eta salatzeko bere konpromisoa berresten du.\nHemen eta orain iniziatiba hau indartzeak berebiziko garrantzia dauka. Herri txiki honetatik egin dezakegun ekarpenik handiena bake, elkarrizketa eta Venezuela herri burujabearen errespetura ahalik eta jende gehien hurbiltzea da.


Nekane Murga: "Araba, Bizkaia eta Gipuzkoa prest daude 2. faserako" - Lea-Artibai eta Mutrikuko Hitza : Lea-Artibai eta Mutrikuko Hitza\n“Jasotako datuek azken asteetako hobekuntza baieztatu dutelako”, baikor agertu da Nekane Murga Eusko Jaurlaritzako Osasun sailburua. Datuak eskuan, uste du Araba, Bizkaia eta Gipuzkoa prest daudela normaltasunera itzultzeko 2. fasean sartzeko.\n“Datuek baieztatzen digute gorabeherak badaudela, baina bilakaera orokorra beheranzkoa da, eta euste fase batean gaude. Datu egokiak ditugu, artatze sare bikain bat, eta kutsatze berriak azkar antzemateko modua ematen duen jarraipen sistema bat”.\nLea-Artibain eta Mutrikun, esaterako, azken hiru egunetan ez da positibo berririk antzeman. Araba, Bizkaia eta Gipuzkoan COVID-19a zeukaten hiru lagun hil ziren atzo [maiatzak 20]; PCR bidez bederatzi kasu baieztatu ziren —zazpi Bizkaian eta bi Araban—, eta test serologikoen bidez, beste 130. Koronabirusaren proban positibo emandakoen %88,6k jada gainditu dute gaixotasuna, eta atzo herenegun baino hiru pertsona gutxiago zeuden zainketa intentsiboetako unitateetan (38 pertsonak jarraitzen dute unitate horretan).\nMurga gaur iluntzean bildu da Salvador Illa Espainiako Osasun ministroagaz, Jaurlaritzak Madrili bidali dion txostena aztertu eta erabaki bateratu bat hartzeko. Aurreko asteetako dinamikari jarraitzen bazaio, Espainiako Gobernuak zapatuan [maiatzak 23] zehaztuko du nolakoa izango den bigarren fasea, baina Murgak gogorarazi du Jaurlaritza “murriztaileagoa” izan ohi dela pertsonak elkartzeari dagokionez: “Nahiago ditugu jende gutxiko bilerak, baina egia da asteak igaro ahala guk ere konfiantza handiagoa daukagula; ikusten ari gara oraingo neurriekin ere birusak ez duela nabarmen zirkulatzen gizartean, eta posible dela joan-etorriak areagotzea”.\nTestak gehitzen. Osasun langile, ertzain, suhiltzaile eta arrantzaleei ari dira egiten, besteak beste, testak, hainbat kolektibori. Jaurlaritza testak egiten hasi zen lehen kolektiboa soziosanitarioa izan zen, eta asteon probak amaitzea aurreikusi du Murgak. COVID-19 kasuren bat izan duten egoitza guztietako langile eta paziente guztiei egin dizkiete testak.\nErlazionatutako edukiaDATUAK: Lea-Artibai eta Mutrikuko kutsatuen bilakaera\nEladino Gonzalez: "Gure ideia da taldearen bizkarrezurra mantentzea"\nRadixu Irratiaren 'Uhinen Txertoa' irratsaioak "agur" esango du\n310.500 euro bideratuko dituzte Lea-Artibaiko negozio txikiei laguntzeko


(...) zaila bailitzateke onartzea halabeharrak bultzatzen dituela hiru haur euskararen gramatikaren jabekuntza-garapena era berean gauzatzen.\nBide horretatik abiatuz, gramatikaren jabekuntzaren garapena ikertzeko asmoaz, gramatika-kasuen, aditzek adierazten duten pertsona-komunztaduraren, aditz nagusien aspektuen, menderagailuen, konplementagailuen, osagai-hurrenkeraren, ezeztapenaren eta NZ-perpausen (zati-galderak) jabekuntza aztertu ditut batez ere.\nGramatikaren jabekuntza hau bideratzeko orduan Gobernu eta Uztardura Teoriaren ildotik abiatzea erabaki dut.\nAzken urteotan hizkuntzaren jabekuntzaren arloko ikerketetan ekarpen garrantzitsuak eman dituen metodo zehatza eta erabilia izan delako egin dut hautaketa hau.\nBeste hizkuntzetan ikertutakoa ikusirik, haurrek gramatikaz jabetzean aro ezberdinak gauzatzen dituztela ikusteko aukera izan dugu.\nHipotesietariko lehena, beraz, jabekuntza mailakatuaren aldekoa da, eta mailaketa perpausak berak duen ordena hierarkikoaren arabera gauzatzen dela uste da.\nHorrela, ikerlana hasterakoan, nire ikuspuntu teorikoaren arabera, gramatikaren jabekuntzaren bidean haurrek honako aroak beteko dituztela pentsatzen nuen:\n1. Inolako gramatika-ezaugarririk gabeko aroa.\nHitz biko eta gehiagoko esaldiak ekoizten hasterakoan gertatuko dena.\n2. Aditz-kategoriaren egitura eta lehen gramatika-ezaugarriak erabiltzen hasten diren aroa.\n3. INFL funtzio-kategoriaren erabileraren hasierak mugatzen duen aroa.\n4. KONP funtzio-kategoriaren erabileraren hasierak zabaltzen duen aroa.\nIkerketan zehar euskararen gramatikaren jabekuntzaren garapen mailakatuaren aldeko frogak sendotzen joan diren bitartean, urrats edo aro ezberdinak mugatzeko erabili ditudan gramatika-erizpideak ere heltzen joan dira.\nZeregin honetan asko lagundu didate beste hizkuntzetako jabekuntzari buruzko ikerlariek eginiko ikerketek, eta argiago dakusat agian hizkuntza guztietan antzeko garapena izango dutela haurrek.\nGuzti horrexegatik, haur euskaldunek euren hizkuntzaren jabekuntza-garapenean, gramatikarenean hain zuzen, egiten dituzten aro ezberdinak bereztea izan dut ikerlan honetako helburua.\nHaurren hizkuntzaren jabekuntzaren arloan ikertzen jarraitu baino lehenago, oinarri hau sendo eraikitzea beharrezkotzat jotzen dut, eta beraz jabekuntza-garapenean gertatutako edozer aro ezberdinen barruan mugatzen ahalegindu naiz, ez baita gertatuko, nire ustez behintzat, ezein gramatika-garapen berezirik garapen orokorretik at.


Italiara, aldapen peskizan | Kirola | Berria\nItaliara, aldapen peskizan\nHiru denboraldiz Movistarren aritu ostean, aurten italiako Monex taldean jardungo du Eider Merinok, arazo fisikoez ahaztu eta bere onera itzultzeko ilusioarekin.\nEider Merino ahalegin betean, aldapan gora. BERRIA Tamaina handiagoan ikusi\nUrte berria hastearekin batera, elastikoz aldatu dute txirrindulari askok; horietako bat da Eider Merino (Balmaseda, Bizkaia, 1994). Hiru urtez aritu da Movistarren, eta datorren denboraldian, Monex taldearekin lehiatuko da talde horrek Astanaren lekukoa hartu du. Babesle nagusia mexikarra da, baina taldearen egoitza ez da Italiatik mugituko. Horri garrantzi handia eman dio Merinok proiektu berria hautatzean: «Giroa, Alfredo Binda, Strade Bianche... Italiako lasterketak dira gogorrenak, eta horietan moldatzen naiz ondoen. Hori erabakigarria izan da erabakia hartzean. Nik ez dut ezer egiten talde belgikar edo herbeheretar batean; Italian, ordea, zeresan handia eman dezaket».\nOraindik ez zaio ekipamendu berria iritsi, baina ez du presarik, egunotan «ezinezkoa» baita errepidera irtetea. «Eguraldi honekin, arrabolean ibili beste erremediorik ez zaigu gelditzen. Nik gorroto dut arrabola, batez ere konfinamenduaren ostean. Baina orain kanpora ateraz gero, ziurra da katarroa». Bestelakoan, prestakuntza «bide onetik» doala uste du. Azaroaren hasieran finitu zen aurreko denboraldia, baina, igotzaile bizkaitarraren aburuz, nahikoa denbora izan da atseden hartzeko. «Emakumezkook ez genuen horren berandu bukatu denboraldia; beraz, ez da hainbeste nabarituko. Gainera, nik ez nuen ia dortsalik jartzerik izan, lesio baten erruz. Etxean gelditu behar izan nuen proba nagusiak iristean. Hortaz, lehiara itzultzeko sekulako gogoa dut».\nMovistarreko aroa ez zuen desiratutako moduan bukatu, baina, oro har, uste du «oso onak» izan direla han igarotako hiru urteak. «Oso esperientzia aberasgarria izan da. Taldearen deia nire garairik onenean iritsi zen. Kanpora irteteko nahia nuen, nire errendimendua noraino irits zitekeen ikusteko. Movistarrek une hartan deitzea itzela izan zen, eta 2018an nire denboraldirik onenetako bat osatu nuen». Oso goian jarri zuen langa orduan: hirugarren izan zen Ardecheko itzulian; zortzigarren Giroan, eta errepideko Espainiako txapelketa irabazi zuen. Geroztik, behera egin du, eta talde aldaketak hauspotuko duen esperantza dauka, betiere oinak lurrean izanda. «Beti nahi dut gehiago kirolari moduan, eta 2018ko emaitzak hobetzea da ametsa. Hori bai, poliki hasiko naiz, itsutu gabe».\nValentziako itzulian izango du lehen azterketa; orduan jakingo du benetan gauzak behar bezala doazen ala ez. «Lehen lasterketan izaten da urduritasunik handiena, ez baitakizu nola zauden, ezta aurkariak nola dauden ere. Entrenatzen ezin dituzu indarrak erabat neurtu. Kotoiaren proba izango da lehen lasterketa». Hortik aurrera, ez dauka egutegi zehatzik, «dena kolokan baitago». Edozelan ere, nahiko garbi dauka bide orria: Valentziako itzulitik klasikoetara joko du ziurrenik. «Nik klasikoei ez diet hainbesteko garrantzirik ematen, baina gustura ariko nintzateke menditsuak izan gabe gorabeheratsuak diren probetan: Flandriako Tourrean, esate baterako. Izan ere, emakumezkoetan, igoeretan aurrean dabilen norbaitek irabazi egin dezake harbideetan». Aurrerago izango ditu «hitzordu nagusiak»: Italiako Giroa eta Ardecheko itzulia, bere igotzaile ezaugarrietara primeran egokitzen diren lasterketak.\nAurrenekoz ariko da Merino etxetik kanpoko talde batean, eta «aldaketa handia» izango dela aitortu du. «Dena berria izango da, eta, gauden egoeran egonda, urduritasuna are handiagoa da. Oraindik ezin gara denok elkartu taldekide berriak ezagutzeko. Egoera normal batean, abenduan izango genukeen lehen kontaktua, baina ezinezkoa izan da. Otsailean kontzentrazio txiki bat egiten saiatuko gara, pixkanaka denok elkar ezagutuz joateko». Komeni zaie aurrez elkartzea, zazpi herrialdetako ziklistek osatuko baitute taldea. Merinok, ordea, erlatibizatu egin du arazoa. «Hizkuntza aldetik ez da halako arazorik egongo, gehienok latinoak baikara. Izaera ere nahiko antzekoa daukagu; beraz, kulturalki ez da halako talkarik izango gure artean. Behin batera lan egiten hasita, uste dut giro ona izango dugula».\nTalde txikien «komeriak»\nWorld Tour mailan dihardu Movistarrek; Kontinental mailan, berriz, Monexek. Merinok, haatik, ez du uste atzerapausoa eman duenik. «Niretzako baikorra da, aldaketa bat behar bainuen». Halaber, talde berriak «oso egitura sendoa» duela azpimarratu du. «Egitura honek 25 urte daramatza txirrindularitzan, babesle ezberdinekin. Egia da gonbidapena lortu behar dela World Tour mailako probetan aritzeko, baina talde hau beti izan da lasterketarik garrantzitsuenetan. Lasai nago». Bestelako baldintzak ere ez omen dira okerragoak. «Soldata arrunt bat izango dut, txirrindularitzatik bizitzeko adinakoa, eta material aldetik, kalitate handiko jantziak eta bizikletak izango ditugu».\nGarai nahasietan, beraz, proiektu egonkor bat topatu du txirrindulari bizkaitarrak. Alabaina, jakitun dago pandemiak emakumezkoen txirrindularitzan eragin duen kalteaz. «Dena dirua da, eta, emakumeok gutxiago dugunez, krisiak guri kalte handiagoa egin digu gizonei baino. Talde txikietan komeriak izan dituzte PCR probak ordaintzeko. Lasterketa bakoitzean, 100 euro ordaindu behar ziren taldekide bakoitzeko». Hala ere, kasu gehienetan bizirik irauteko sena gailendu da: «Orokorrean, taldeak ez dira desagertu, eta hori oso ona da. Denek topatu dute modua lasterketetan izateko, testen gastuari aurre eginez».\nHori bai, krisiak handitu egingo du handien eta txikien arteko arrakala. «Arrain handiak txikia jaten du halakoetan». World Tourrean, talde bat gehiago izango da datorren sasoian, SD Worxen orain arteko Boels igoerarekin. Kontinental mailan, Euskal Herriko hiru talde ariko dira: Bizkaia-Durango, Sopela, eta Laboral Kutxa-Euskadi Fundazioa urratsa egin berri du.


BIZTU DA PIZTIA #14 Julen "Salt" + Astra Iluntzeak - Arrosa\nIluntzien zale amorratuek gara! Eta ze hobeto iluntziek musikiez lagundute, konpani ezinhobien ta etxe-etxien ospatutie baino?\nBa, Biztu da Piztian azken saio honetan, Astra Iluntzeak ekimenari lekutxue ein gure izen dotsagu; horretarako, Unai eta Itsaso hurreratu jakuz. Ostien, Julen “Salt” Aguirre etorri jaku piztizulora, bere zazpi kantako zerrenda sentimentala erakusten eta, bestiek beste, teknikarixen egoerien barri emoten.\nGero, Zugan “Olatu Barrire” igon gara, proposamen musikal kurixosoenak zein bertokoenak ezetuteko. Amaieran, pertsona batzuk musika hutse be badirela frogatu gure ixen dogu, eta akabuko olerki musikatue Ibon Gastelua “Sate” zanari eskaini dotsagu. Zu barik ez dau.\nPosted in Biztu da piztiaTagged #astra #biztu da piztia #biztu irratixe #teknikariok


Baikortasunetik eskizofreniara in Zaitun in mp3(25/03 a las 12:00:00) 02:37 49248044 - iVoox\nWhat's next? Zona gorria Cancelar 10\nBaikortasunetik eskizofreniara description\nModu progresiboan eta asterik aste, mundu zabaleko milioika herritar halabeharrez ikasten ari dira itxialdiaren mandamentuak. Kalera ahalik eta gutxien atera, bakarrik beharrezkoa dena erosi, soilik osasun larrialdiengatik edo lan arrazoiengatik kotxea hartu. Baldintza horiek mantra antzeko bat bilakatu dira tokian tokiko agintarientzat. Italian bigarren astea bete dugu, eta, hau guztia amaitzen denean, psikologoen kontsultak topera egongo direlakoan nago. Izan ere, balkoietatik balkoietara, leihotik leihora bizilagunen gogo aldartea nola aldatzen ari den jabetzen ari gara.\nitalia koronabirusa konfinamendua balkoiak


Publifikaziorantz! Sare publiko bakarrerantz eta aukera berdintasuna bermatzeko eman beharreko sei pausu. - Steilas\nPublifikaziorantz! Sare publiko bakarrerantz eta aukera berdintasuna bermatzeko eman beharreko sei pausu.\nSare publiko bakarrerantz eta aukera berdintasuna bermatzeko eman beharreko sei pausu.\n1. Zonalde bateko matrikulazio osoa sare publikoak bere gain har dezakenean, ikastetxe pribatuak ez itundu edo beharrezko gelak soilik itundu. Honetan datza, hain zuzen ere, sistema publikoaren nagusitasuna. Funtsezko gizarte eskubideak bermatu behar dituzten zerbitzu publikoak administrazio publikoen ardura zuzena dira.\n2. Ikastetxe pribatuentzat sare publikora pasatzea ahalbideratuko duen bide legala modu iraunkorrean zabalik mantendu.\n3. Ikastetxe pribatu batek itunen politiken menpe jarraitzea erabakiko balu, ikastetxe hauetako oinarrizko plantilaz gain, gainontzeko gizabaliabide guztiak administrazioko langileez hornitu ahal izateko legezko bideak arautuko dira. Langileek ez lukete derrigortuta egon behar titulartasun pribatuko ikastetxeetan lan egitera, hau da sare pribatuko eskaintza jasotzen duten sare publikoko ordezkoek uko egiteko eskubidea izango dute.\n4. Sare publikoa pasatzea erabakiko duten langileen lanpostuak bermatzea.\n5. Langileen aukeraketaz gain, ikasleen aukeraketarako ere bidezidorrak eskaintzen dizkie sistemak sare pribatuko ikastetxeei. Egoera hau ez da onargarria, diru publikoa jasotzen duten heinean gardentasuna eta aukera berdintasuna bermatuta egon behar dira. STEILASek honako jarraibide hauek\nIkasle guztiek sare publikoko ikastetxeetan ikasteko aukera izan behar dute.\nMatrikulazio garaian administrazioak berak kudeatutako bulegoak. Familiei erroldatuta dauden zonaldean plaza bat esleituko zaie.\nFamiliak honi uko egiteko aukera izango du, horrela izan ezkero gelditzen diren plazen artean beste bat esleituk zaie.\nIkasleen eskubideak bermatuko dituen zonaldeen planifikazio berria egingo da, ikastetxe pribatuen eskubideak bermatu beharrean.\nIkastetxe pribatuen eskaintzak ezingo du planifikazio orokorra gainditu\n6. Haur hezkuntzako lehengo zikloaren birmoldaketa.\n0-3 etapa hezkuntza publikoaren barruan txertatu behar da.\nFamilia guztiek izango dute beraien seme alabak, auzoan, herrian edo zonaldean hezkuntza publikoan matrikulatzeko aukera.\nDoakoa izango da.\nEtapa horrek matrikulazio prozedura propioa izango du. 0-3 etapako haurreskola zehatz batetan matrikulatuta egon den umeak ibilbidea bermatuta izan beharko luke dagokion eskola publikoan. Aukera hori egiten ez duten familiek ere, ez lukete kalterik jasan behar beraien aukeraketan, 0-3 etapan beraien umea matrikulatu izan ez badute.\nESKOLA PUBLIKO BAKARRA!\njoakin2018-12-12T12:28:43+02:0010 noviembre 2018|CAPV, Haurreskola, Laborales Pública, Noticias, Pública CAPV|


Goi tentsioko linearen aurkako mendi-martxa Otsobitik Satrustegiraño - Sakanako AHT Gelditu! Elkarlana\nEl domingo 9 de junio entre las 9.00 y las 14.00 horas se va a celebrar una marcha entre Otxobi (Valle de Iza) y Satrustegi (Arakil), para rechazar el proyecto de instalar una línea de alta tensión en nuestros valles.\nEl recorrido de la marcha es: Ochovi (Valle de Iza, nos juntaremos a eso de las 9:00, habrá desayuno) – Collado del monte Bizkai – Errotz (hamaiketako) – Izurdiaga – Urritzola – Ekai – Zuhatzu – Satrustegi (llegaremos a eso de las 14:00, haremos una concentración y después comida popular).\nRed Eléctrica Española (REE) delakoak Digaztelu eta Itsaso (Gipuzkoa) artean tentsio handiko linea berri bat (400KV-takoa) instalatzeko proiektua egin berri du. Ibilbiderako zeuden 69 aukeretatik, pasa den maiatzaren 23an Udal eta Kontzejuetan aurkeztu zuten pasabidea aukeratu dute, hau da, zorragarriak eta zapuztuegiak diren Iza eta Arakilgo bailarak zeharkatuz. Ibilbidearen mapak eta dokumentazioa ikusi. Mendi-Martxaren ibilbidea, tentsio haundiko línea beldurgarri honek zeharkatuko nahi, eta utziko ez diogun, paraje zoragarrietatik murgilduko da.\nAnima zaitez, mantso mantso joango gara, denontzat egokia! Udaberriko goiz polit bat pasako dugu eta Iruñerriko bista ederretaz gozatu eta Iza eta Arakilgo bailaretako bizilagunen abegikortasunaz gozatzeko aukera izango dugu.\nOtsobin itxarongo zaitugu gosariarekin; biderako ekarri edateko eta jateko zerbait. Bizkai mendilepoan argazkiak aterako ditugu eta azalpen labur batzuk emango ditugu; Satrustegiko elkartean herri bazkaria izango da (aurretik apunta zaitez leku hauetan: latmendimartxa@gmail.com, 647286048 sms bidez, Izako Udalan (Erize), Pikuxar (Irurtzun) edo Oskia Tabernan (Errotz).\nAhalik eta auto gutxien erabiltzeko Irurtzundik (Pikuxar) 8:45tan aterako gara.\nAntolatzen du: Autopista Elektrikorik EZ plataforma.\nBabesa adierazi dute:\nalta arakil goi marcha martxa mendi otsobi tensión tentsio